News - Vissermanne, hoe goed ken julle julle visvangwurms?...
Vissermanne, hoe goed ken julle julle visvangwurms?
Bloedwurms, wonderwurms, gruiswurms, maanskynwurms of poedingwurms? Watter een van hierdie klomp gebruik jy die meeste vir visaas en hoe kry jy dit in die hande?
Hierdie vrae maak deel uit van 'n nasionale vraelys wat deur navorsers van die Universiteit Stellenbosch (US), SANParke se Tuinroete Nasionale Park en die Knysna-kom Projek onder vissermanne versprei word.
Dr Carol Simon, 'n marinebioloog aan die US, sê die doel van hierdie vraelys is om 'n beter idee te kry van hoe groot die aanvraag na borselwurms is wat as aas gebruik word langs die Suid-Afrikaanse kuslyn. Terselfdertyd hoop hulle ook om konsensus te bereik oor die algemene name wat in Suid-Afrika gebruik word om hierdie aasspesies te benoem.
'n Enkele algemene naam kan byvoorbeeld verwys na 'n groep soortgelyke wurms, óf na verskillende spesies, óf 'n wurm kan meer as een algemene naam hê. Dit kortwiek die effektiewe bestuur van 'n belangrike hulpbron.
"Ons het foto's van wurms wat gereeld bymekaargemaak word vir aas, in die vraelys opgeneem en vra dan vir vissermanne om die algemeen bekende name daarvan vir ons te gee. Gegrond op hierdie inligting sal ons dan 'n lys saamstel volgens die algemene gebruik van die name."
Dr Simon sê hierdie werk is belangrik aangesien marienewurms belangrike ekologiese funksies vervul ten opsigte van ons riviermondings en sandstrande. Maar hulle is ook uiters belangrike hulpbronne vir bestaans-, sowel as stokperdjievissers.
"Ons moet regtig uitvind wat alles daarbuite is indien ons 'n ware idee wil kry van ons biodiversiteit. Met nuwe en opwindende diagnostiese tegnieke wat ontwikkel word, is taksonomie deesdae vergelykbaar met speurwerk of forensiese wetenskap. Ons wil weet waar hierdie spesies vandaan kom, hoe dit daar gekom het, en of dit verwant aan ander spesies is," voeg sy by.